Teaterchef Morten Kirkskov bød i dag velkommen tilbage fra ferie til de mange ansatte på Aalborg Teater. I dag starter prøverne op på efterårets første stykke - Henrik Ibsens klassiker "En Folkefjende". Sidste år var et af Aalborg Teaters allerbedste målt på hæderspriser. Teateret fik hele seks Reumert-nomineringer og vandt de tre. Men det er ikke noget, der får indflydelse på den nye sæson. - At jeg er blevet hædret af nogen, der synes jeg skulle have en pris, er jo dejligt, men det er ikke noget man kan bruge til så meget. Man er nødt til at sige at nu går vi i gang med det her, så hvordan løser vi det bedst muligt, siger Andreas Jebro, der sidste år fik en Reumertpris for bedste mandlige birolle i stykket "Den Spanske Flue". Morten Kirkskov er enig i at priserne ikke gør den store forskel for hvordan arbejdet bliver grebet an. - Man kan ikke bare hvile på laurbæerne, vi må arbejde videre, blive klogere og gøre det med godt humør, siger han. Marianne Høgsbro vandt sidste år en Reumert for bedste kvindelige hovedrolle i stykket "Indenfor Murerne", men ifølge hende er det ikke stykkerne på teateret der er skyld i teaterets store succes. - Der er lidenskab, kærlighed, åbenhed og minus angst. Det er et frodigt og kreativt sted, så hemmeligheden er at to og to altid giver mere end fire. Det er derfor vi er med, siger hun. Det første stykke i den nye sæson har premiere 6. september.

Opsummering:
Aalborg Teater tog i dag hul på en ny sæson - og der er lidt at leve op til efter sidste års store succes.